Enrico Berlinguer
Store norske leksikon,Historie,Verdens historie og samtidshistorie,Europa,Italias historie,Italias samtidshistorie
Enrico Berlinguer var en italiensk politiker. Han gikk inn i kommunistpartiet Partito Comunista Italiano (PCI) i 1943, og ble medlem av sentralstyret fra 1945. Han var visesekretær i partiet fra 1968 til 1972, og sekretær fra 1972 til 1984. Han var medlem av deputertkammeret fra 1968 til 1984.
Berlinguer spilte en svært sentral rolle i 1970-årenes eurokommunisme, og bidro til å gjøre de vesteuropeiske kommunistpartiene uavhengige av Sovjetunionen. Han representerte en form for kommunisme som respekterte parlamentarismens spilleregler i den vestlige verden, og ønsket et «historisk kompromiss» som innebar et politisk samarbeid mellom kommunistene og kristelig-demokratene i Italia. Han anbefalte også at Italia skulle forbli medlem av NATO. Kort tid etter Enrico Berlinguers død i 1984 opplevde Partito Comunista Italiano å bli det største partiet i Italia under valget til Europaparlamentet med 33,3 prosent av stemmene, foran Democrazia Cristiana (DC) med 33,0 prosent.